[{"text_idx": "#000002", "text": "Straeon\u2018Glan-y-Moyeni\u2019: yn dod a\u0302 phobl ifanc o Lesotho a Chymru ynghyd"}, {"text_idx": "#000003", "text": "\u2018Glan-y-Moyeni\u2019: yn dod a\u0302 phobl ifanc o Lesotho a Chymru ynghyd"}, {"text_idx": "#000005", "text": "Mae\u2019r bartneriaeth gynhwysol hon bob amser wedi bod yn seiliedig ar degwch a dysgu oddi wrth ein gilydd. Mae\u2019r bartneriaeth a\u2019i hymweliadau yn rhoi cyfle gwych i gymunedau Basotho (pobl o Lesotho) a Chymru ar gyfer dysgu byd-eang, mentergarwch a gwaith ti\u0302m."}, {"text_idx": "#000006", "text": "Mae Ange\u0301lique Perrault, athrawes yn Ysgol Glan-y-Mo\u0302r a Chydlynydd \u2018Glan-y-Moyeni\u2019 ar gyfer yr ysgol, yn rhannu sut mae\u2019r fenter hon a gefnogir gan Dolen Cymru yn Lesotho wedi elwa ar gyllid Taith yn rhan o gonsortiwm 20 ysgol o\u2019r Gogledd, y Gorllewin a\u2019r De yn 2022-23."}, {"text_idx": "#000007", "text": "Nod cyffredinol y prosiect consortiwm, o\u2019r enw \u2018Meddwl Y Byd \u2013 Thinking The World \u2013 Ho Nahana Lefats\u030ceng\u2019, oedd cynorthwyo arloesedd mewn dysgu byd-eang drwy\u2019r Nodau Datblygu Cynaliadwy ac addysg gan gyfoedion, gan arwain at effaith gadarnhaol ar gymunedau ysgolion yng Nghymru a Lesotho."}, {"text_idx": "#000008", "text": "Cyfrannodd nodau \u2018Glan-y-Moyeni\u2019 at nodau prosiect y consortiwm cyfunol wrth i ni:"}, {"text_idx": "#000009", "text": "sicrhau cyfraniad cynhwysol a gweithredol gan holl gyfranogwyr y prosiect trwy wneud gerddi twll clo cynaliadwy gan hyrwyddo dinasoedd a chymunedau cynaliadwy, defnydd a chynhyrchiant cyfrifol a gweithredu ar yr hinsawdd\nymweld, cynnal a chyfarfod a\u0302\u2019n partneriaid hirdymor o Lesotho i wella dealltwriaeth ryngwladol a rhyngddiwylliannol\nhelpu ein myfyrwyr i greu a datblygu cyfeillgarwch newydd gyda\u2019u cymheiriaid byd-eang\ncreu cyfleoedd i\u2019n pobl ifanc gael profiad o amser dramor, i allu addasu mewn gwahanol amgylchiadau a goresgyn yr heriau a\u2019r gofynion o deithio i amgylchedd newydd o dan amgylchiadau diogel\ndysgu am y tebygrwydd a\u2019r gwahaniaethau rhwng y diwylliannau a\u2019r systemau addysgol Cymreig a Basotho, a myfyrio arnynt a\u2019u gwerthfawrogi"}, {"text_idx": "#000010", "text": "Bu grw\u0302p o 30 o ddysgwyr ac addysgwyr Basotho a Chymreig yn cymryd rhan mewn ymweliadau cyfnewid a\u0302 Lesotho a Chymru, gan ysbrydoli eu cyfoedion gyda\u2019r profiadau cofiadwy a newidiol hyn. Roedd yr ymweliadau hyn yn caniata\u0301u i bobl gwrdd a\u0302\u2019i gilydd a chreu cyfeillgarwch a fydd yn para am oes."}, {"text_idx": "#000011", "text": "Adlewyrchir uchafbwyntiau\u2019r ymweliadau cyfnewid a\u2019r bartneriaeth eleni yn yr hyn y mae rhai o\u2019r dysgwyr wedi\u2019i ddweud:"}, {"text_idx": "#000013", "text": "Thlokomelo Letsie, dysgwr Ysgol Uwchradd Moyeni"}, {"text_idx": "#000014", "text": "I mi, mae\u2019r ymweliad a\u0302 Lesotho wedi bod yn brofiad sydd wedi newid fy mywyd. Fe wnes i wir fwynhau eistedd yn yr ystafell ddosbarth gyda rhai o\u2019r myfyrwyr iau. Gwnes i ymdrech ymwybodol i ddysgu peth Sesotho sylfaenol cyn ein hymweliad, ac roedden nhw wrth eu bodd. Rwy\u2019n edrych yn o\u0302l ar ein hamser yn Lesotho ac yn mynd yn emosiynol gan feddwl am yr atgofion a\u2019r cyfeillgarwch sydd wedi dod ohono. Roedd y daith hon yn brofiad unwaith mewn oes, a byddaf yn ddiolchgar am y cyfle hwn am byth."}, {"text_idx": "#000015", "text": "Roeddwn i wrth fy modd gyda phob munud o\u2019m hamser yn Lesotho, ac rydw i mor ddiolchgar fy mod wedi cael y profiad. O ganu Hen Wlad Fy Nhadau ar ben y mynyddoedd i fynd yn fyw ar y radio yn Quthing. Rwyf wedi dysgu cymaint gan yr holl fyfyrwyr y gallaf nawr eu galw\u2019n ffrindiau am oes. O\u2019r daith hon rwyf wedi dysgu nad oes angen i mi dreulio cymaint o amser ar fy ffo\u0302n ag yr, oeddwn arfer ei wneud, a\u2019r pethau bach mewn bywyd sydd bwysicaf."}, {"text_idx": "#000016", "text": "Mwynheais yn fawr y daith bws o\u2019r maes awyr i\u2019r ysgol lle gwelsom yr holl olygfeydd anhygoel o\u2019r mynyddoedd. Fy hoff foment oedd adeiladu\u2019r ardd twll clo lle buom yn closio at y disgyblion oedd yn dod i Gymru."}, {"text_idx": "#000017", "text": "Roedd fy amser yng Nghymru yn anhygoel. Roedd yn wych cwrdd a\u0302 fy ffrindiau o Gymru eto ar o\u0302l ein cyfarfod cyntaf yn Lesotho fis Chwefror diwethaf. Rwy\u2019n hynod o ddiolchgar am y cyfle a gefais. Diolch!"}, {"text_idx": "#000018", "text": "Mphoentle Moepa, dysgwr Ysgol Uwchradd Moyeni"}, {"text_idx": "#000019", "text": "Mae profiad \u2018Glan-y-Moyeni\u2019 wedi rhoi syniad i\u2019r holl ddysgwyr, addysgwyr, eu teuluoedd, a\u2019r cymunedau lleol dan sylw am bw\u0302er moeseg. Heb os, mae wedi ehangu eu meddyliau, gwneud iddynt deimlo eu bod yn cael eu gwerthfawrogi a\u2019u bod yn chwarae rhan weithredol yn y byd y maent yn byw ynddo. Roedd pob dysgwr yn aelod o di\u0302m."}, {"text_idx": "#000020", "text": "Yr hyn sydd wedi dod a\u0302 nhw at ei gilydd oedd y syniad gwych y gallent gwrdd a\u0302 phobl go iawn o ddwy ochr y byd, gwneud ffrindiau a\u0302\u2019i gilydd, cael hwyl, a threulio amser o safon gyda\u2019i gilydd wyneb yn wyneb."}, {"text_idx": "#000021", "text": "Maent wedi sylweddoli eu bod yn dod o wahanol rannau o\u2019r byd, ac eto mae ganddynt lawer o bethau\u2019n gyffredin. Maent am gael y gorau iddyn nhw eu hunain ac i\u2019w gilydd: hapusrwydd, addysg o safon, diogelwch a heddwch. Gallant yn awr wneud gwahaniaeth o\u2019u cwmpas; waeth pa mor fach yw hwnnw."}, {"text_idx": "#000022", "text": "Rydym yn annog yn gryf unrhyw ysgolion a sefydliadau i wneud cais am gyllid Taith gan fod y cymorth ariannol yn hollbwysig; mae cwrdd a\u0302 phobl wyneb yn wyneb yn dod a\u0302 phwrpas mwy gwirioneddol i chwarae rhan weithredol mewn partneriaeth gydweithredol fyd-eang."}, {"text_idx": "#000025", "text": "ColegauCymru yn ymweld a\u0302 Barcelona, Sbaen"}, {"text_idx": "#000029", "text": "Dewch ar daith gyda ni"}, {"text_idx": "#000030", "text": "Cofrestrwch i fod ar ein rhestr bostio i gael y newyddion diweddaraf yngly\u0302n a\u0302\u2019r rhaglen."}, {"text_idx": "#000032", "text": "Mae Taith yn recriwtio aseswyr grantiau"}]